Мистер Долар (комедија у четири чина)/6
ДРУГИ ЧИН

Радна соба Матковићева кроз коју се пролази у собу у којој сад станује Жан

I

МАТКОВИЋ, НОВИНАРИ

МАТКОВИЋ (Седи за писаћим столом који је у дубини окренут гледаоцима. Сто претрпан новинама, писмима, сликама. Око стола неколико новинара и два три фотографска репортера са апаратима): Само вас нешто молим, господо, немојте га претрпавати многим питањима, данас је врло уморан јер је синоћ дуго остао на једној вечери.
I НОВИНАР (Записује): Можемо ли знати на којој вечери?
II НОВИНАР: Ко ј е ту вечеру приредио?
МАТКОВИЋ: Па... како да кажем... виши финансијски кругови.
I НОВИНАР: Виши финансијски кругови? Значи, велике финансијске комбинације, предузећа, банке, индустријски покрет великих размера.
МАТКОВИЋ: Можете и тако написати, зашто не?
II НОВИНАР: Можете ли нам, господине Матковићу, рећи какав детаљ из Господин Тодоровићевог живота?
МАТКОВИЋ: Не знам шта бих вам могао рећи. Ноћу врло доцкан леже, а ујутру доста дуго спава. То је вероватно навика заостала из његове професије. Иначе, има добар апетит... Господо, могао бих вам понудити и ове слике које га карактеришу у приватном животу. На пример ова: господин Тод]оровић у кућној хаљини.
I НОВИНАР (Шчепа слику и на полеђини залисује): Господин Тодоровић у кућној хаљини.
МАТКОВИЋ (Другу слику): Господин Тодоровић милује псе на улици.
II НОВИНАР: Одлично! (Узима слику и записује)
МАТКОВИЋ (Трећа слика): Господин Тодоровић у костиму за купање.
III НОВИНАР: Дајте то мени! — (Узме) — Ванредна слика, права сензација. — Замислите већ сам наслов: „Господин Тодоровић у костиму за купање”.
МАТКОВИЋ (Спази да се врата на Жановој соби отварају): Ах, ево га иде господин Тодоровић.
ФОТОГРАФСКИ РЕПОРТЕРИ (Хитно заузимају положај према излазним вратима)

Мистер Долар (комедија у четири чина)